Consultările vor continua vineri. La ora 11.00, este programată întâlnirea cu PSD, iar la 12.00 ,cu delegaţia ALDE. Liviu Dragnea și Călin Popescu Tăriceanu au anunțat că nu vor participa la consultări. Dragnea a motivat că nu-i place "personajul” dar va trimite "niște oameni de la partid”, în timp ce Tăriceanu a anunțat că niciun reprezentant al ALDE nu va merge la Cotroceni și l-a acuzat pe Klaus Iohannis că "nu e interesat de consultări reale, ci doar de simularea lor".

„Toți cei prezenți astăzi s-au arătat îngrijorați de evoluția din zona justiției. Le-am spus direct că, după părerea mea, acest asalt al PSD asupra justiției, asalt care durează de mai bine de doi ani, trebuie să primească un răspuns din partea românilor. Iar acest răspuns este, evident, un referendum. Toți participanții din această după-amiază, repet, PNL, USR, PMP, UDMR, reprezentanții minorităților naționale care au participat, toți au îmbrățișat ideea organizării unui referendum. Toți au fost de acord că oamenii trebuie încurajați să participe la acest referendum. (...) indiferent de opțiunile politice ale unui român care are dreptul să meargă la alegeri, cu toții își doresc, cu toții ne dorim o Românie cu o justiție independentă, o justiție dreaptă, o justiție scoasă de sub influența politicului”, a spus Iohannis.Șeful statului a precizat că va formula întrebările după ce va primi un răspuns la scrisoarea de consultare trimisă Parlamentui pe tema referendumului.